Groot aardbewing skud aarde uit "sluimering" | Maroela Media
Die aardbewing van 8 op die momentmagnitudeskaal wat die Santa Cruz-eilande noord van Australië vanoggend vroeg geskud het, was die sterkste tot dusver vanjaar. Tot voor dié bielie was die aarde vanjaar baie stil wat sterk aardbewings betref, met skuddings in Alaska en Japan die uitsonderings.
Dié aardbewing volg net 4 dae na 'n skudding van M 6,9 op die Japannese eiland, Hokkaido.
Die skudding van M 8 was boonop betreklik vlak, 28,7 kilometer, en volgens berigte is verskeie dorpe verwoes. Nog geen berigte van ongevalle is ontvang nie. 'n Tsunami-waarskuwing, wat nie veel opgelewer het nie, is ook uitgereik.
Dié groot skudding is 'n klassieke voorbeeld van verskeie voorafskokke waarvan sommiges heelwat sterker was as dié wat in die 60-gerjare soveel verwoesting by Tulbach en omstreke aangerig het, terwyl 'n groot aantal baie sterk naskokke ook voorgekom het. Die meeste voor- en na-skokke se episentrum was veel vlakker as dié van die grote.